Bologna Football Club 1909

Il Bologna Football Club 1909 (AFI: /boˈloɲɲa ˈfutbol ˈklɛb/), clamât ancje dome Bologna, e je une societât di balon taliane logade te citât di Bologne. Al milite te Serie A, la leghe plui impuartante dal campionât talian di balon.   


Nassude ai 3 di Otubar dal 1909 par man di Emilio Arnstein, tal 1993 e je lade incuintri al faliment societari e si e je ricostituide cul non curint e i dirits e i titui sportîfs dal sodalizi precedent. I colôrs de scuadre a son il ros e il blu metûts te maiute di zûc in riis verticalis. Dal 1927 il Bologna al zuie lis sôs partidis in cjase tal Stadi Renato Dall'Ara, in origjin clamât Stadi Littoriâl e di dopo le seconde vuere mondiâl fin tal 1983, Stadi Comunâl, che al pues ospitâ 36 462 spetatôrs.

La scuadre e à partecipât par 79 voltis al campionât di Serie A a gjiron unificât; 95 a son invezit lis aparizions in gjenerâl inte massime leghe. Secont la FIGC al è il club cun la novesime miôr tradizion sportive in Italie. 

In Italie e je une des scuadris plui blasonadis vint vinçût par 7 voltis la Serie A, par 3 voltis la Cope Italie e par une volte la Cope Alte Italie. Te suaze internazionâl, il Bologna al è il prin club talian che al à concuistât un trofeu continentâl: la Cope de Europe Centrâl tal 1932; in chest cjamp e à tes sôs vitoriis 3 copis Mitropa (Cope de Europe Centrâl), record talian de competizion, une Cope Intertoto UEFA e il Torneu dal Expo Universâl di Parîs dal 1937.